Humhál László
Humhál László (Újpest, 1905. szeptember 17. – Madrid, 1936. novembere) pártmunkás, a KIMSZ vezetőségi tagja, a spanyol polgárháború katonája.

Élete 
Fiatalkorában belépett a bőrmunkások szakszervezetébe, illetve a Munkás Testedző Egyesületébe. 1928-tól kezdve tagja volt a Kommunista Ifjúmunkások Magyarországi Szövetségének. 1929-ben Lőwy Sándor temetésén mondott beszéde, izgatás miatt 4 hónap börtönre ítélték. A következő évben a KIMSZ II. kongresszusán volt küldött, ezt követően pedig pártutasításra a Szovjetunióba ment tanulni. Időközben kitanulta a szerszámkészítő szakmát is. 1936-ban rövid időre visszatért Magyarországra, majd a spanyol polgárháború kitörésének hírére az Ibériai-félszigetre utazott, hogy a köztársaságpártiak oldalán részt vegyen abban. A Madrid-környéki harcokban kapott halálos sebesülést.

Emlékezete 
Újpesten 1945 után – az Illek Vince utca átkeresztelésével – utcát neveztek el róla, ám a rendszerváltást követően visszakapta Illek Vince nevét.
A Fiumei Úti Sírkertben lévő Munkásmozgalmi Mauzóleum előtti térség 6 pilonja közül a második pilonon, a halálozásuk sorrendjében találhatóak a KMP újjászervezését követő illegális pártmunka évtizedeiben, a párt vezető személyiségeinek neveit megörökítő emléktáblák, köztük Humhál Lászlóé is.

Jegyzetek

Források 
 Humhál László. In: Magyar életrajzi lexikon. I. köt. Bp., 1967. 757. p.
 Humhál László. Életrajzi Index. Petőfi Irodalmi Múzeum. Hozzáférés ideje: 2016. október 26.

További információk 
 T. Szerémi Borbála: A szabadság vértanúi. Bp., Kossuth Kiadó, 1960.
 R. Gilicz Márta: Ifjúságunk példaképei. Bp., Fővárosi Szabó Ervin Könyvtár, 1965.

1905-ben született személyek
1936-ban elhunyt személyek
A spanyol polgárháború résztvevői
Bebörtönzött politikusok
KIMSZ-tagok
Újpestiek